ΓΡΑΠΤΗ ΕΡΩΤΗΣΗ E-0389/02

υποβολή: Charles Tannock (PPE-DE) προς την Επιτροπή

(20 Φεβρουαρίου 2002)

Θέμα: Ναι ή όχι στην εφαρμογή των διατάξεων του Καταστατικού της Ρώμης για το Διεθνές Ποινικό Δικαστήριο στις τρομοκρατικές ενέργειες

Στο άρθρο 7 (εγκλήματα κατά της ανθρωπότητας) του καταστατικού της Ρώμης για το Διεθνές Ποινικό Δικαστήριο, απαριθμούνται πολλές πράξεις όπως έγκλημα, εξολόθρευση, βασανιστήρια και άλλες παρόμοιες απάνθρωπες πράξεις που προκαλούν εσκεμμένα πόνο ή σοβαρή βλάβη στη σωματική ακεραιότητα ή στην πνευματική και σωματικήγεία, οι οποίες συνιστούν εγκλήματα κατά της ανθρωπότητας, όταν διαπράττονται στο πλαίσιο γενικευμένης επίθεσης κατά των αμάχων πολιτών, εν γνώσει αυτής της επίθεσης.

Το άρθρο 8 (εγκλήματα πολέμου) αναφέρεται σε άλλες σοβαρές παραβιάσεις των νόμων και ηθών που διέπουν τις ένοπλες συγκρούσεις μη διεθνούς χαρακτήρα, στο πλαίσιο του διεθνούς δικαίου, και ειδικότερα τις παρακάτω πράξεις: (i)εσκεμμένες επιθέσεις κατά αμάχων πολιτών ή πολιτών που δεν λαμβάνουν άμεσα μέρος στις εχθροπραξίες.

Το σημείο 8(στ) ορίζει ότι η παράγραφος 2(ε) αφορά ένοπλες συγκρούσεις μη διεθνούς χαρακτήρα και άρα δεν αφορά εσωτερικές διαμάχες και εντάσεις όπως εξεργέσεις, μεμονωμένες ή σποραδικές πράξεις βίας ή παρόμοιες ενέργειες. Αφορά ένοπλες συγκρούσεις εντός της επικράτειας μιας χώρας ότανπάρχουν παρατεινόμενες συγκρούσεις μεταξύ κυβερνητικών δυνάμεων και οργανωμένων ενόπλων ομάδων ή οργανωμένων ενόπλων ομάδων μεταξύ τους.

Θεωρεί η Επιτροπή ότι σύμφωνα με αυτά ή άλλα άρθρα του καταστατικού, οι τρομοκράτες (στην περίπτωση που είναι επαρκώς οργανωμένοι) και οι ομάδες ανταρτών συμπεριλαμβάνονται στους ορισμούς του καταστατικού, της Σύμβασης της Γενεύης του 1949 και των πρωτοκόλλων τους ή συμφωνεί με την άποψη που εξέφρασε σαφώς η γαλλική κυβέρνηση στη διακήρυξή της κατά την επικύρωση — άποψη που συμμερίζονται και άλλες κυβερνήσεις και μεγάλο τμήμα του νομικού κόσμου — ότι οι εν λόγω διατάξεις δεν είναι εφαρμοστέες στις τρομοκρατικές ενέργειες·

Εγκρίνει η Επιτροπή το καταστατικό της Ρώμης και, αν ναι, έχει κάποια άποψη σχετικά με το αν οι τρομοκρατικές πράξεις πρέπει να αντιμετωπίζονται διαφορετικά από ότι τα εγκλήματα κατά της ανθρωπότητας ή τα εγκλήματα πολέμου που διαπράττονται από κρατικές αρχές ή επαναστατικές ομάδες·

Απάντηση του κ. Patten εξ ονόματος της Επιτροπής

(26 Μαρτίου 2002)

Η Επιτροπή συμμερίζεται πλήρως την κοινή θέση του Συμβουλίου για το Διεθνές Ποινικό Δικαστήριο, την οποία εξέδωσε στις 11 Ιουνίου 2001(1) και προτίθεται να επιδιώξει και ναποστηρίξει την ταχεία έναρξη ισχύος του Καταστατικού της Ρώμης καθώς και την εγκαθίδρυση του Δικαστηρίου.

Ο κοινοτικός προϋπολογισμός παρέχει χρηματοδοτική στήριξη σε έργα που πραγματοποιούνται από μη κυβερνητικές οργανώσεις, τα οποία αποσκοπούν στην ευαισθητοποίηση της παγκόσμιας κοινής γνώμης σχετικά με την αναγκαιότητα της δημιουργίας του εν λόγω δικαστηρίου. Από το 1995 έχουν διατεθεί περίπου 6,9 εκατ. ευρώ για τέτοια έργα.

Η Κοινότητα δεν αποτελεί μέρος του Καταστατικού της Ρώμης και, συνεπώς, η Επιτροπή δεν μπορεί να αποφανθεί για το αν το Καταστατικό της Ρώμης εφαρμόζεται σε περίπτωση τρομοκρατικών ενεργειών.

Εντούτοις, η Επιτροπή σημειώνει ότι κατά την κατάρτιση του καταστατικού είχε συζητηθεί κατά πόσον οι τρομοκρατικές ενέργειες θα συμπεριλαμβάνονταν σάυτό, χωρίς όμως να εγκριθεί κανένα άρθρο σχετικά με τις τρομοκρατικές ενέργειες. Στο ψήφισμα F του καταστατικού του Διεθνούς Ποινικού Δικαστηρίου αναφέρεται ότι η Συνέλευση των κρατών μερών μπορεί να συμπεριλάβει την τρομοκρατία σε ένα μεταγενέστερο στάδιο, εφόσον καθοριστεί ένας αποδεκτός ορισμός.

Από την άλλη πλευρά, η Επιτροπή επισημαίνει ότι δεν μπορεί να αποκλειστεί το ενδεχόμενο μια συγκεκριμένη τρομοκρατική συμπεριφορά να ισοδυναμεί με έγκλημα κατά της ανθρωπότητας ή με οποιοδήποτε άλλο έγκλημα που προβλέπεται στο καταστατικό,πό την προϋπόθεση ότι ανταποκρίνεται στα κριτήρια που έχουν καθοριστεί για τέτοιου είδους εγκλήματα.

(1) ΕΕ L 155 της 12.6.2001.